Diari Oficial de la Generalitat Valenciana


Sumari del DOGV 3698, del 29-02-2000 (2000/1494)

ORDRE de 14 de febrer de 2000, de la Conselleria de Cultura, Educació i Ciència, per la qual s’establix i es regula el termini per a la incorporació de nous membres al Circuit Teatral Valencià.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3698

Data del DOGV
:   29-02-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/1494


Data del document
:   14-02-2000

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

 Descriptors 

:   * espectacles

ORDRE de 14 de febrer de 2000, de la Conselleria de Cultura, Educació i Ciència, per la qual s'establix i es regula el termini per a la incorporació de nous membres al Circuit Teatral Valencià. [2000/X1494]
  
Per l'Ordre d'esta Conselleria, de 17 de febrer de 1995, es va crear el Circuit Teatral Valencià com a instrument de coordinació i col·laboració entre Teatres de la Generalitat Valenciana i els municipis, agrupacions de municipis i altres entitats públiques i privades que s'integren en el Circuit, a fi d'optimar els recursos disponibles i procurar una programació estable, diversificada i de qualitat en el sector de les arts escèniques als municipis de la Comunitat Valenciana.
  
A l'efecte de seguir avançant en esta política de cooperació territorial i amb l'objectiu de facilitar la incorporació al Circuit Teatral Valencià de nous municipis i entitats que contribuïsquen a la consolidació de programacions estables a la Comunitat Valenciana i, en conseqüència, a un major accés dels ciutadans a les arts escèniques, a través de la present Ordre s'establix i es regula el termini per a la incorporació de nous membres al Circuit Teatral Valencià.
  
Per tot això, i fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
1. Els municipis i altres entitats públiques o privades que desitgen formar part del Circuit Teatral Valencià hauran de formalitzar les seues sol·licituds davant de l'ens públic Teatres de la Generalitat Valenciana en el termini de vint dies hàbils comptats des de l'endemà de la publicació d'esta ordre en el Diari Oficial de la Generalitat Valenciana.
  
2. Les instàncies, subscrites per la persona que represente al sol·licitant, podran presentar-se en Teatres de la Generalitat Valenciana, les Direccions Territorials de Cultura i Educació d'Alacant, Castelló i València, els serveis centrals de la Conselleria de Cultura, Educació i Ciència o per qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
A més de la instància, s'haurà de presentar, excepte les sales de nova creació, una memòria d'activitats dels dos últims anys que inclourà les programacions estables realitzades, els pressupostos destinats i el nom de la persona responsable de la gestió de la sala amb l'especificació de la relació laboral que manté amb l'entitat sol·licitant.
  
3. Si la sol·licitud no inclou tots les dades exigides o hi falta documentació, s'instarà l'interessat a corregir els defectes en el termini de deu dies, amb l'advertència que si no ho fa no es donarà curs a la sol·licitud incompleta i l'expedient serà arxivat.
  
Segon
  
Els municipis i les entitats que sol·liciten ser membres del Circuit Teatral Valencià hauran de complir els requisits següents:
  
a) Disposar d'una sala o teatre adequats per a les representacions teatrals o de dansa. La idoneïtat de la sala serà objecte d'informe del personal tècnic de Teatres de la Generalitat Valenciana.
  
b) Disposar d'un gestor cultural professional que realitze les labors de programació de la sala, independentment que tinga responsabilitats de gestió en altres sectors.
  
c) Realitzar una programació estable durant els mesos de setembre a juny.
  
d) Incloure en esta programació un mínim de deu companyies professionals, de les quals almenys sis hauran de ser valencianes.
  
e) Acudir a les reunions de coordinació i programació a les quals siguen citats.
  
Tercer
  
1. Per a la valoració de les sol·licituds presentades, es crearà una comissió tècnica que estarà presidida pel director artístic de Teatres de la Generalitat Valenciana i de la qual formaran part el gerent de Teatres de la Generalitat Valenciana, que en serà el vicepresident, i tres vocals designats pel president de l'ens públic. El secretari serà designat pel director artístic de Teatres de la Generalitat Valenciana entre els membres de la Comissió.
  
La Comissió podrà demanar als interessats totes les dades i acreditacions que considere necessàries per a la deguda qualificació de les sol·licituds.
  
2. Per a la valoració de les sol·licituds es tindrà en compte:
  
- El grau de compliment dels requisits obligatoris especificats en l'apartat segon.
  
- El pressupost anual que l'entitat destina a la programació de teatre i dansa.
  
- La qualitat de les programacions.
  
Quart
  
La Comissió Tècnica elevarà una proposta a la directora de Teatres de la Generalitat Valenciana, la qual resoldrà sobre la incorporació dels nous membres per delegació del conseller. Si no es dicta resolució en el termini de dos mesos des de la data d'acabament de presentació de sol·licituds, es consideraran desestimades.
  
Quint
  
1. Són obligacions dels membres integrants del Circuit Teatral Valencià, a més de les establides en l'Ordre de 17 de febrer de 1995 i en el reglament intern del Circuit, les següents:
  
a) Comunicar a Teatres de la Generalitat Valenciana l'acceptació de la integració en el Circuit Teatral de la Generalitat Valenciana en el termini d'un mes a comptar des de l'endemà de la recepció de la notificació. En el cas de no comunicar l'acceptació, s'entendria que el municipi o entitat renuncia a formar part del Circuit Teatral Valencià i en perdria el dret.
  
b) Enviar a Teatres de la Generalitat Valenciana en els terminis indicats la informació sol·licitada i, especialment, les programacions trimestrals i la memòria de la gestió anual.
  
c) Assistir a les reunions de programació que es convoquen trimestralment.
  
d) Fer constar en tota publicació, fullet, programa, publicitat, etc., en qualsevol mitjà o suport que es realitze, els anagrames de Teatres de la Generalitat Valenciana i del Circuit Teatral Valencià amb un tractament similar.
  
2. L'incompliment de les obligacions indicades en el número anterior determinarà l'exclusió del Circuit Teatral Valencià.
  
Sisé
  
El règim de funcionament, participació i aportacions al Circuit Teatral Valencià serà l'establit en l'Ordre de 17 de febrer de 1995, de la Conselleria de Cultura, per la qual es va crear el Circuit Teatral Valencià (DOGV de 2 de març de 1995).
  
DISPOSICIONS FINALS
  
Primera
  
Es delega en la directora de Teatres de la Generalitat Valenciana la resolució d'incorporació de nous municipis i entitats al Circuit Teatral Valencià i se l'autoritza perquè dicte les resolucions que considere oportunes per al desplegament i l'execució d'esta ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra la present ordre, que posa fi a la via administrativa, es podrà interposar recurs de reposició potestativament o serà possible interposar directament recurs contenciós administratiu en els terminis i davant dels òrgans indicats a continuació:
  
a) El recurs de reposició haurà d'interposar-se davant del conseller de Cultura, Educació i Ciència, en el termini d'un mes a comptar des de l'endemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació.
  
València, 14 de febrer de 2000
  
El conseller de Cultura, Educació i Ciència,